### Beslutningstema

Teknik- og Miljøudvalget skal i denne sag beslutte, om der skal meddeles dispensation til at lovliggøre skur, der er placeret 2,2 m fra skel mod nabo.

### Sagsfremstilling

Ejer af [adresse], 6520 Toftlund har søgt om dispensation til at lovliggøre placeringen af sit skur i syd-østligt hjørne af matriklen.

Skuret er placeret 2,2 m mod naboskel mod øst (mod [adresse] 100, 6520 Toftlund) og 0,9 m fra skel mod grønt fællesareal mod syd. Afstanden mod grønt areal behandles administrativt i forvaltningen. Afstand mod nabo behandles politisk.

Ejendommen er omfattet af lokalplan nr. 102-440 som har til formål at sikre områdets grønne struktur i henhold til lokalplanens formål jf. § 1.1. Dette uddybes i lokalplanens redegørelse under lokalplanens formål, hvori der står, at arealet skal fremstå som grønt skovområde med spredt bebyggelse, hvorfor særligt omfang og placering af de enkelte sommerhuse, beplantningsprincipper, samt nye udstykninger reguleres i lokalplanen.

Jf. § 5.2 skal bebyggelsen opføres min. 5 m fra skel mod adgangsgivende vej og min. 2,5 m fra skel til nabo og grønne områder.

[adresse] er karakteriseret ved at sommerhusene er placeret som lommer i det grønne skovområde. Under redegørelsen for placering står der, at dette er for at underbygge områdets naturpræg med den spredte fritliggende bebyggelse og undgå, at byggelsen trækkes frem og virker dominerende.

Afstanden mod grønt areal behandles administrativt i forvaltningen. Der gives dispensation til dette, da der er beplantning bagved skuret og den grønne skruktur for området bibeholdes. Skuret er placeret tilbage på grunden og virker derfor ikke dominerende i området. I lignende sager i [adresse], hvor afstanden af sekundær bebyggelse er tættere på skel mod grønne arealer end lokalplanen tillader, er der givet dispensation.

Da afstanden på 2,2 m er ind mod nabo er denne sendt i nabohøring. Der er indkommet indsigelser fra naboen på [adresse] 100 imod en dispensation, hvorfor denne afstand skal behandles politisk.

Det er en vurdering om afvigelsen på 30 cm gør, om der skal ske en fysisk lovliggørelse eller der kan gives en dispensation udfra en konkret vurdering, således der er 2 scenarier;

a) Der gives en lovliggørende dispensation til skuret placeret 2,2 meter fra skel.

b) Der gives afslag på dispensationen og der skal ske en fysisk lovliggørelse af forholdene.

### Lovgrundlag

Planloven

### Indstilling Fagchefen for Plan og Udvikling indstiller,

|  |  |
| --- | --- |
| at | scenarie a eller b godkendes. |

### Beslutning

Indstillingen godkendt, idet udvalget godkender scenarie b.